## Uredba o unutarnjem ustrojstvu Ministarstva za obrt, malo i srednje poduzetništvo

### NN 70/2001 (3.8.2001.), Uredba o unutarnjem ustrojstvu Ministarstva za obrt, malo i srednje poduzetništvo

# VLADA REPUBLIKE HRVATSKE

1202

Na temelju članka 60. stavaka 1. i 2.
Zakona o sustavu državne uprave (»Narodne novine«, broj 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2001), Vlada
Republike Hrvatske je na sjednici održanoj 26. srpnja 2001. godine donijela

## UREDBU

### o unutarnjem ustrojstvu Ministarstva za obrt, malo i srednje poduzetniŠtvo

I. OPĆE ODREDBE

Članak 1.

Ovom se Uredbom utvrđuje unutarnje
ustrojstvo Ministarstva za obrt, malo i srednje poduzetništvo (u daljnjem
tekstu: Ministarstvo), nazivi upravnih organizacija i unutarnjih ustrojstvenih
jedinica u sastavu Ministarstva te njihov djelokrug, način upravljanja tim
organizacijama i ustrojstvenim jedinicama, okvirni broj državnih službenika i
namještenika potrebnih za obavljanje poslova i druga pitanja važna za rad
Ministarstva.

Članak 2.

Unutarnji ustroj, upravljanje i potreban
broj službenika i namještenika utvrđen je tako da Ministarstvo može poslove iz
svojega djelokruga i nadležnosti obavljati racionalno, stručno i djelotvorno.

II. UNUTARNJE USTROJSTVO

Članak
3.

Za
obavljanje poslova iz djelokruga Ministarstva ustrojavaju se sljedeće upravne
organizacije i unutarnje ustrojstvene jedinice:

1.
Kabinet ministra

2.
Tajništvo Ministarstva

3.
Uprava za obrt

4.
Uprava za trgovačka društva i poduzetništvo

5.
Odjel za zadruge.

Uz
Kabinet ministra ustrojavaju se samostalni izvršitelji za posebne službene
potrebe Ministarstva.

III. DJELOKRUG UPRAVNIH ORGANIZACIJA
I UNUTARNJIH USTROJSTVENIH JEDINICA

1. KABINET MINISTRA

Članak
4.

Kabinet
ministra obavlja protokolarne, stručne i administrativne poslove za ministra i
njegova zamjenika; poslove u svezi s informiranjem javnosti; poslove u svezi s
kontaktima i komunikacijom sa Hrvatskim saborom, Vladom Republike Hrvatske,
tijelima državne uprave i pravnim osobama s javnim ovlastima iz djelokruga
Ministarstva; poslove pribavljanja dokumentacije i materijala od upravnih
organizacija i unutarnjih ustrojstvenih jedinica Ministarstva za potrebe
ministra i njegova zamjenika; poslove u svezi sa zaprimanjem i rješavanjem
pošte upućene ministru i njegovu zamjeniku; poslove u svezi s evidencijom i pohranom
povjerljive pošte, te druge stručne i administrativne poslove u svezi s
realizacijom programa rada i aktivnosti ministra i njegova zamjenika.

Kabinet
ministra brine se o prijevozu i službenom putovanju ministra i njegova
zamjenika.

Samostalni
izvršitelji obavljaju poslove u svezi s posebnim službenim potrebama
Ministarstva koji se odnose na međuna­rodnu suradnju Republike Hrvatske u
području malog podu­zetništva; obavlja poslove koji se odnose na prilagodbu
propisa propisima Europske unije; predlaže i provodi mjere za poticanje
međunarodne suradnje, izvoza i ulaganja u subjekte malog gospodarstva.

2. TAJNIŠTVO MINISTARSTVA

Članak 5.

Tajništvo Ministarstva obavlja pravne,
financijsko-računo­vodstvene administrativne, i druge stručne poslove za
potrebe Ministarstva, a posebno poslove u svezi s tehničkim uskla­đivanjem rada
upravnih organizacija i unutarnjih ustrojstvenih jedinica Ministarstva;
poduzima mjere za osiguranje učinkovitosti u radu; brine o stručnom
osposobljavanju i usavršavanju državnih službenika i namještenika u tijeku
službe; nadzire rad državnih službenika i namještenika; vodi i koordinira
financijske, raču­novodstvene, analitičke, kadrovske, opće i tehničke poslove;
poslove u svezi s informatizacijom Ministarstva; nadzire i koordinira poslove
obrambenih priprema i sigurnosnih mjera; brine o pravilnom i urednom korištenju
imovine i sredstava za rad te obavlja i druge poslove koje mu povjeri ministar.

3. UPRAVA ZA OBRT

Članak
6.

Uprava
za obrt prati i analizira stanje u obrtništvu; prati provođenje zakona i
podzakonskih propisa koji uređuju uvjete i način poslovanja u obrtništvu;
predlaže mjere gospodarske politike za brži razvoj obrta te brine o provođenju
predloženih mjera; predlaže projekte i izvore njihovog financiranja; poduzima
odgovarajuće aktivnosti za promidžbu obrtai poticanje organiziranog nastupa
obrtnika u zemlji i inozemstvu; priprema nacrte prijedloga zakona i prijedloge
drugih propisa iz svoga djelokruga; prati međunarodne propise iz područja
obrtništva; vodi obrtni registar i obavlja poslove izdavanja obrtnica; skrbi o
strukovnoj izobrazbi za potrebe obrta te predlaže donošenje obrazovnih programa
za obrtnička zanimanja; nadzire izvođenje programa strukovne izobrazbe u
obrtničkim radionicama te nadzire polaganje pomoćničkih ispita, majstorskih
ispita i ispita o stručnoj osposobljenosti; daje naputke i mišljenja u svezi s
provođenjem zakonskih i podzakonskih propisa iz svoga djelokruga; surađuje s
drugim tijelima državne uprave te Hrvatskom obrtničkom komorom na rješavanju
problema vezanih uz poslovanje obrtnika i uz strukovnu izobrazbu; surađuje sa
stručnim i znanstvenim institucijama te obavlja i druge poslove iz svoga
djelokruga.

Uprava
za obrt izrađuje nacrte prijedloga zakona i prijedloge drugih propisa za
područje obrta; daje stručna mišljenja i objašnjenja u svezi s primjenom i
provedbom zakona i drugih propisa; prati i predlaže izmjene propisa, priprema
izradu i izrađuje nacrte prijedloga međudržavnih ugovora iz nadležnosti Uprave;
vodi upravni postupak i upravni nadzor u upravnim stvarima iz nadležnosti
Uprave ako ti poslovi ili dio poslova zakonom, drugim propisom ili ovom Uredbom
nisu stavljeni u nadležnost druge unutarnje ustrojstvene jedinice ili upravne
organizacije u sastavu Ministarstva; prati primjenu i osigurava izvršenje
zakona i drugih propisa.

U
Upravi za obrt ustrojavaju se:

1.
Odjel za razvoj obrta

2.
Odjel za strukovno obrazovanje.

1. Odjel za razvoj obrta

Članak 7.

Odjel za razvoj obrta prati stanje u
obrtništvu, sastavlja analize i izvješća te predlaže poticajne mjere; predlaže
projekte i izvore njihovog financiranja; sudjeluje u izradi nacrta prijedloga
zakona i prijedloga drugih propisa koji uređuju uvjete i način poslovanja
obrtnika; prati provođenje zakona i podzakonskih propisa te predlaže izmjene;
prati međunarodne propise u području obrta; izrađuje naputke i daje mišljenja u
svezi s provođenjem zakonskih i podzakonskih propisa iz svoga djelokruga;
obavlja poslove u svezi s upisom obrta u obrtni registar i izdavanjem obrtnica,
utvrđivanjem minimalnih tehničkih uvjeta za obavljanje određenih djelatnosti;
vodi brigu o uspostavi i funkcioniranju obrtnog registra te nadzire vođenje
obrtnog registra u županijama; surađuje s drugim tijelima državne uprave te
Hrvatskom obrtničkom komorom na rješavanju problema vezanih uz poslovanje
obrtnika te obavlja i druge poslove iz svoga djelokruga.

2. Odjel za strukovno obrazovanje

Članak 8.

Odjel za strukovno obrazovanje prati
postojeći sustav strukovnog obrazovanja te predlaže mjere za njegovo
unapređenje; predlaže donošenje programa strukovnog obrazovanja za različita
obrtnička zanimanja; predlaže donošenje odluke o upisu učenika u obrtničke i
druge strukovne škole; predlaže donošenje programa polaganja majstorskih ispita
i ispita o stručnoj osposobljenosti; sudjeluje u izradi nacrta prijedloga
zakona i podzakonskih propisa u svezi sa strukovnim obrazovanjem; vrši upravni
nadzor nad provođenjem majstorskih ispita, pomoćničkih ispita i ispita o
stručnoj osposobljenosti; nadzire postupak dodjele licenci obrt­nič­kim
radionicama u kojima se izvode obrazovni programi; izrađuje naputke i daje
mišljenja u svezi sa strukovnim obrazovanjem i obrazovnim programima; surađuje
s drugim tijelima državne uprave te Hrvatskom obrtničkom komorom na rješavanju
problema u svezi s obrazovanjem; obavlja i druge poslove iz svoga djelokruga.

4. UPRAVA ZA TRGOVAČKA DRUŠTVA
I PODUZETNIŠTVO

Članak
9.

Uprava
za trgovačka društva i poduzetništvo prati stanje u području poduzetništva u
malom gospodarstvu te predlaže, provodi i koordinira mjere i aktivnosti za
sustavni razvoj poduzetništva kroz promidžbu, izobrazbu, informiranje, stručnu
pomoć, formiranje poticajnih kreditnih sredstava, izgradnju institucionalne
podrške, primjenu inovacija i usklađivanje pravnih propisa; predlaže mjere i
programe restrukturiranja maloga gospodarstva; potiče međusobno povezivanje
subjekata malog gospodarstva te njihovo povezivanje s velikim gospodarskim
subjektima; prati djelovanje i predlaže usklađivanje instrumenata gospodarskog
sustava i mjera gospodarske politike na razvoj i poslovanje maloga
gospodarstva, a posebno malih i srednjih trgovačkih društava; prati podatke o
malom gospodarstvu i trendove njegova razvoja; obavlja stručne poslove koji se
odnose na međunarodnu suradnju Republike Hrvatske u području malog poduzetništva;
obavlja poslove koji se odnose na prilagodbu propisa propisima Europske unije;
predlaže i provodi mjere za poticanje međunarodne suradnje, izvoza i ulaganja u
subjekte malog gospodarstva; surađuje s drugim tijelima državne uprave,
jedinicama lokalne i područne (regionalne) samouprave, stručnim i znanstvenim
institucijama te predstavnicima poduzetnika u svezi s pripremama i provedbom
poticajnih mjera i aktivnosti te obavlja i druge poslove iz svoga djelokruga.

Uprava
za trgovačka društva i poduzetništvo izrađuje nacrte prijedloga zakona i
prijedloge drugih propisa iz nadležnosti Uprave; daje stručna mišljenja i
objašnjenja u svezi s primjenom i provedbom zakona i drugih propisa; prati i
predlaže izmjene propisa, priprema izradu i izrađuje nacrte prijedloga
međudržavnih ugovora iz nadležnosti Uprave; vodi upravni postupak i upravni
nadzor u upravnim stvarima iz nadležnosti Uprave ako ti poslovi ili dio poslova
zakonom, drugim propisom ili ovom Uredbom nisu stavljeni u nadležnost druge
unutarnje ustrojstvene jedinice ili upravne organizacije u sastavu
Ministarstva; prati primjenu i osigurava izvršenje zakona i drugih propisa.

U
Upravi za trgovačka društva i poduzetništvo ustrojavaju se:

1.
Odjel za razvoj poduzetništva

2.
Odjel za programe poticaja u poduzetništvu.

1. Odjel za razvoj poduzetništva

Članak
10.

Odjel
za razvoj poduzetništva prati provedbu zakona i podzakonskih propisa iz
područja poduzetništva u malim i srednjim trgovačkim društvima; predlaže
usklađivanje pravnih propisa s potrebama maloga gospodarstva; prati međunarodne
propise iz ovoga područja; predlaže mjere i programe razvoja malih i srednjih
trgovačkih društava; prati postupke i utvrđuje pravce razvoja i
restrukturiranja u poduzetništvu; razrađuje oblike i načine obrazovanja u
poduzetništvu; potiče međusobno povezivanje subjekata maloga gospodarstva te
njihovo povezivanje s velikim gospodarskim subjektima; obavlja stručne poslove
koji se odnose na međunarodnu suradnju Republike Hrvatske u tom području malog
poduzetništva; obavlja poslove koji se odnose na prilagodbu propisa propisima
Europske unije; predlaže i provodi mjere za poticanje međunarodne suradnje,
izvoza i ulaganja u subjekte malog gospodarstva; surađuje s drugim
ustrojstvenim jedinicama, tijelima državne uprave, tijelima područne (regionalne)
i lokalne samouprave i drugim institucijama te udrugama poduzetnika u svezi s
malim i srednjim trgovačkim društvima; daje stručna mišljenja i objašnjenja te
obavlja i druge poslove iz svoga djelokruga.

2. Odjel za programe poticaja u poduzetništvu

Članak
11.

Odjel
za programe poticaja u poduzetništvu prati i prikuplja informacije te analizira
stanje i sastavlja izvješća o stanju po­duzetništva u malom gospodarstvu;
obrađuje temeljna pitanja poduzetništva u malom gospodarstvu; predlaže mjere i
programe razvoja poduzetništva u malom gospodarstvu i njihovo una­pre­đenje;
poduzima mjere te usklađuje provedbu poticajnih programa, mjera i projekata;
predlaže i nadzire korištenje poticajnih sredstava za financiranje razvoja
maloga gospodarstva; potiče osnivanje i izgradnju institucionalne podrške
poduzetništvu u malom gospodarstvu te njihovo povezivanje u jedinstvenu mrežu
potpornih institucija; predlaže i provodi mjere za poticanje uvođenja novih
tehnologija; prati i ocjenjuje postignute rezultate u provedbi poticajnih
mjera; surađuje s drugim ustrojstvenim jedinicama, tijelima državne uprave,
tijelima područne i lokalne i područne (regionalne) samouprave i drugim
institucijama te udrugama poduzetnika u pripremi i provedbi poticajnih mjera,
daje stručna mišljenja i objašnjenja te obavlja i druge poslove iz svoga
djelokruga.

5. ODJEL ZA ZADRUGE

Članak
12.

Odjel
za zadruge prati i analizira stanje u zadrugarstvu; prati i nadzire provođenje
zakona i podzakonskih propisa kojima se uređuju uvjeti i način poslovanja
zadruga; predlaže mjere gospodarske politike za brži razvoj zadrugarstva te
skrbi o provođenju predloženih mjera; poduzima aktivnosti za promidžbu
zadrugarstva i poticanje organiziranog nastupa zadruga u zemlji i inozemstvu;
priprema nacrte prijedloga zakona i prijedloge drugih propisa iz svoje
nadležnosti; prati međunarodne propise iz područja zadrugarstva; prati stručnu
izobrazbu zadrugara i njihovih zaposlenika; izrađuje naputke i daje mišljenja u
svezi s provođenjem zakonskih i podzakonskih propisa iz svoga djelokruga;
surađuje s drugim tijelima državne uprave i Hrvatskim zadružnim savezom na
rješavanju problema vezanih uz poslovanje zadruga; surađuje sa znanstvenim i
stručnim institutima te obavlja i druge poslove iz svoga djelokruga.

Odjel
za zadruge izrađuje nacrte prijedloga zakona i prijedloge drugih propisa iz
nadležnosti Odjela; daje stručna mišljenja i objašnjenja u svezi s primjenom i
provedbom zakona i drugih propisa; prati i predlaže izmjene propisa, priprema
izradu i izrađuje nacrte prijedloga međudržavnih ugovora iz nadležnosti Odjela;
vodi upravni postupak i upravni nadzor u upravnim stvarima iz nadležnosti
Odjela ako ti poslovi ili dio poslova zakonom, drugim propisom ili ovom Uredbom
nisu stavljeni u nadležnost druge unutarnje ustrojstvene jedinice ili upravne
organizacije u sastavu Ministarstva; prati primjenu i osigurava izvršenje
zakona i drugih propisa.

IV. UPRAVLJANJE MINISTARSTVOM

Članak
13.

Ministarstvom
upravlja ministar.

Ministra
za vrijeme njegova izbivanja ili spriječenosti zamjenjuje zamjenik ministra.

Tajništvom
Ministarstva upravlja tajnik Ministarstva.

Upravnim
organizacijama u sastavu Ministarstva upravljaju pomoćnici ministra.

Radom
odjela upravljaju načelnici odjela.

Radom
Kabineta ministra upravlja tajnik Kabineta.

Članak
14.

Zamjenik
ministra odgovoran je za svoj rad ministru i Vladi Republike Hrvatske.

Pomoćnici
ministra i tajnik Ministarstva odgovorni su za svoj rad ministru i zamjeniku
ministra.

Tajnik
kabineta odgovoran je za svoj rad ministru odnosno zamjeniku ministra.

Načelnici
odjela u sastavu uprava odgovorni su za svoj rad pomoćnicima ministra koji
upravljaju tim upravnim organizacijama i ministru.

Članak
15.

Ministar
ustrojava stručni kolegij kao savjetodavno tijelo.

Stalni
su članovi kolegija: zamjenik ministra, tajnik Ministarstva, pomoćnici ministra
i tajnik Kabineta ministra.

Ostali
službenici Ministarstva pozivaju se na sjednice po potrebi.

V. OKVIRNI BROJ DRŽAVNIH SLUŽBENIKA
I NAMJEŠTENIKA

Članak 16.

Poslove iz djelokruga Ministarstva, ovisno
o vrsti, složenosti, stručnoj spremi i drugim uvjetima, obavljaju državni
službenici i namještenici raspoređeni na radna mjesta u skladu sa zakonom.

Okvirni broj državnih službenika i
namještenika potrebnih za obavljanje poslova iz djelokruga Ministarstva nalazi
se u tablici koja je sastavni dio ove Uredbe i ne objavljuje se u »Narodnim
novinama«.

VI. SURADNJA S DRUGIM TIJELIMA DRŽAVNE
UPRAVE I S PRAVNIM OSOBAMA KOJE IMAJU JAVNE OVLASTI

Članak 17.

Ministarstvo surađuje s drugim tijelima
državne uprave, Hrvatskom gospodarskom komorom, Hrvatskom obrtničkom komorom,
zadružnim savezima, udrugama poslodavaca i drugim udrugama, sindikatima te s
pravnim osobama koje imaju javne ovlasti u svezi s ostvarivanjem stručnih i
upravnih poslova iz djelokruga Ministarstva.

Ministarstvo potiče i promiče međunarodnu
gospodarsku suradnju, koordinira poslove međunarodne gospodarske suradnje i
surađuje s Ministarstvom za europske integracije te Ministarstvom vanjskih
poslova i njegovim tijelima u inozemstvu.

Ministarstvo surađuje i sa stručnim,
znanstvenim i drugim ustanovama i institucijama radi rješavanja stručnih i
upravnih pitanja iz djelokruga Ministarstva.

Članak 18.

Za raspravljanje o pojedinim pitanjima iz
djelokruga Ministarstva, utvrđivanja nacrta prijedloga zakona i prijedloga drugih
propisa, davanja stručnih mišljenja i prijedloga o pitanjima iz djelokruga
Ministarstva, ministar može osnivati stručne savjete, povjerenstva i radne
skupine.

Aktom o osnivanju utvrđuje se djelokrug i
način rada savjeta, povjerenstva i radnih skupina.

VII. PRIJELAZNE I ZAVRŠNE ODREDBE

Članak 19.

Pitanja od značaja za rad Ministarstva
koja nisu uređena zakonom, Uredbom o načelima za unutarnje ustrojstvo tijela
državne uprave i ovom Uredbom, utvrdit će se Pravilnikom o unutarnjem redu
Ministarstva, a osobito broj potrebnih državnih službenika i namještenika s
naznakom njihovih osnovnih poslova i zadaća i stručnih uvjeta potrebnih za
njihovo obavljanje.

Članak 20.

Pravilnik o unutarnjem redu Ministarstva
donijet će ministar za obrt, malo i srednje poduzetništvo, uz prethodnu
suglasnost ministarstva nadležnog za poslove opće uprave, u roku od 60 dana od
dana stupanja na snagu ove Uredbe.

Članak 21.

Danom stupanja na snagu ove Uredbe
prestaje važiti Uredba o unutarnjem ustrojstvu Ministarstva za obrt, malo i
srednje poduzetništvo (»Narodne novine«, broj 27/2000), te Uredba o izmjenama i
dopunama Uredbe o unutarnjem ustrojstvu Ministarstva za obrt, malo i srednje
poduzetništvo (»Narodne novine«, broj 56/2000).

Članak 22.

Ova Uredba stupa na snagu danom objave u
»Narodnim novinama«.

Klasa:
023-03/01-01/14

Urbroj:
5030115-01-1

Zagreb, 26. srpnja 2001.

Potpredsjednica
**Željka Antunović,** v. r.

Uredba, NN 70/2001-1202